Student vas oor pakke dollars in rugsakDie dollars waarop daar beslag gelê is. Foto: Verskaf ŉ Suid-Afrikaanse student is vandeesweek by die OR Tambo Internasionale Lughawe in hegtenis geneem nadat sy ŉ vlug na Hongkong wou haal met pakke dollar-note in haar handbagasie. Sicelo Mkosi, woordvoerder van die Suid-Afrikaanse Inkomstediens (SAID), sê die vlug was op pad om op te styg toe beamptes die vrou op die vliegtuig voorgekeer het. Sy is opdrag gegee om die vliegtuig met haar twee sakke wat sy as handbagasie aan boord geneem het te verlaat. “Aanvanklik het die vrou ontken dat sy enige geld in haar besit het, maar ná verdere ondervraging het sy erken sy het ŉ aansienlike bedrag kontant in haar rugsak,” het Mkosi gesê. Die rugsak is deursoek en $630 700 kontant (meer as R9,4 miljoen) is in die sak gevind. Volgens Mkosi het die geld bestaan uit $50- en $100-note wat in pakke in ŉ plastieksak verpak was. “Die vrou is na ŉ doeane-area geneem waar sy in ŉ onderhoudkamer versoek is om ŉ reisigerskaart in te vul. Sy het verbaal bevestig dat sy $650 000 in haar sak het. Sy het erken sy is nie die eienaar van die geld nie en kon ook geen bewys van eienaarskap lewer nie.” Die dollars waarop daar beslag gelê is. Foto: Verskaf Die student is toe in hegtenis geneem op aanklag van geldsmokkelary en versuim om die geld by die plaaslike polisiestasie te verklaar. Die vrou sou na verwagting vandag in die hof verskyn.